
Par kustamās mantas – kokmateriālu 53,752 m3 apjomā,
 atsavināšanas atcelšanu
[bookmark: _Hlk231283923]Gulbenes novada pašvaldības dome 2026.gada 28.maijā pieņēma lēmumu Nr. GND/2026/394 “Par kustamās mantas – kokmateriāliem 53,752 m3 apjomā, pirmās izsoles rīkošanu, izsoles noteikumu un sākumcenas apstiprināšanu” (protokols Nr. 9; 49.p.), ar kuru nolēma nodot atklātā mutiskā izsolē ar augšupejošu soli Gulbenes novada pašvaldības īpašumā esošo kustamo mantu – kokmateriālus ar kopējo apjomu 53,752 m3, kas atrodas krautuvē nekustamā īpašuma Parka iela 4, Gulbenē, Gulbenes novadā, kadastra numurs 5001 005 0112, sastāvā ietilpstošajā zemes vienībā ar kadastra apzīmējumu 50010050112 (sortiments: bērza tehnoloģiskā koksne (faktiskais garums 2,5 m, sortimenta garums 2,5 m) 31,523 m3, bērza tehnoloģiskā koksne (faktiskais garums 2,7 m, sortimenta garums 2,5 m) 9,432 m3, egles gulšņi 1,660 m3, egles tehnoloģiskā koksne 0,190 m3, priedes gulšņi 1,428 m3, priedes tehnoloģiskā koksne 0,159 m3, bērza tehnoloģiskā koksne 9,360 m3) (turpmāk – Kustamā manta) un rīkot pirmo izsoli, apstiprināt izsoles noteikumus un nosacīto cenu. Pirmās izsoles apstiprinātā nosacītā cena (izsoles sākumcena) 1983 EUR (viens tūkstotis deviņi simti astoņdesmit trīs euro). Uz 2026.gada 17.jūnijā rīkoto izsoli (pirmā izsole) nepieteicās neviens pretendents.  
Saskaņā ar Gulbenes novada pašvaldības domes 2026.gada 28.maija lēmumu Nr. GND/2026/394 “Par kustamās mantas – kokmateriāliem 53,752 m3 apjomā, pirmās izsoles rīkošanu, izsoles noteikumu un sākumcenas apstiprināšanu” (protokols Nr. 9; 49.p.) pielikuma “Gulbenes novada pašvaldības kustamās mantas – kokmateriālu 53,752 m3 apjomā, pirmās izsoles noteikumi” 7.1.1.punktu, kas nosaka, ka objekta izsole uzskatāma par nenotikušu, ja uz izsoli nav reģistrēts neviens izsoles dalībnieks. Līdz ar to kustamās mantas izsole uzskatāma par nesekmīgu.
Publiskas personas mantas atsavināšanas likuma 32.panta ceturtā daļa nosaka, ja kustamās mantas pirmā izsole ir nesekmīga, institūcija, kas organizē mantas pārdošanu (9.pants), var ierosināt citu šajā likumā paredzēto atsavināšanas veidu (3. un 7.pants), t.i., kustamo mantu var atsavināt pārdodot izsolē, tai skaitā izsolē ar pretendentu atlasi; pārdodot par brīvu cenu; apmainot pret citu mantu; ieguldot kapitālsabiedrības pamatkapitālā; nododot piegādātājam un izdarot ieskaitu (ja manta ir iepirkta); nododot bez atlīdzības.
Izvērtējot pirmās izsoles rezultātus un iespējamos turpmākos atsavināšanas veidus, komisija secina, ka atsavināšanas procesa turpināšana nav lietderīga, jo nav objektīva pamata prognozēt sekmīgu mantas atsavināšanu, savukārt turpmāka procesa organizēšana nenodrošinātu racionālu publiskās mantas izmantošanu. Kustamas mantas saglabāšana un izmantošana pašvaldības vajadzībām nodrošina racionālāku un efektīvāku publiskās mantas izmantošanu nekā tās atsavināšana. Tādēļ lietderīgi ir atcelt lēmumu par kustamās mantas atsavināšanu.
Administratīvā procesa likuma 83.panta otrā daļa nosaka, ka administratīvo aktu atceļ ar jaunu administratīvo aktu. Administratīvā procesa likuma 85.panta otrās daļas 4.punkts, nosaka, ka adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses. 
Saskaņā ar Publiskas personas mantas atsavināšanas likuma 4.panta pirmo daļu atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai. 
Pašvaldību likuma 10.panta pirmās daļas 16.punkts nosaka, ka dome ir tiesīga izlemt ikvienu pašvaldības kompetences jautājumu; tikai domes kompetencē ir lemt par pašvaldības nekustamā īpašuma atsavināšanu un apgrūtināšanu, kā arī par nekustamā īpašuma iegūšanu, savukārt šā likuma 10.panta pirmās daļas 21.punkts nosaka, ka dome ir tiesīga izlemt ikvienu pašvaldības kompetences jautājumu; tikai domes kompetencē ir pieņemt lēmumus citos ārējos normatīvajos aktos paredzētajos gadījumos. 
Pamatojoties uz Pašvaldību likuma 10.panta pirmās daļas 16.punktu un 21.punktu, Publiskas personas mantas atsavināšanas likuma 4. panta pirmo daļu, 32.panta ceturtā daļu, Administratīvā procesa likuma 83.panta otrā daļu, 85.panta otrās daļas 4.punktu, saskaņā ar Gulbenes novada pašvaldības īpašuma novērtēšanas un izsoļu komisijas 2026.gada 2.jūlija sēdes lēmumu (protokols Nr. GND/2.7.2/26/13 (24.§)), un ņemot vērā Attīstības un tautsaimniecības komitejas un Finanšu komitejas apvienotās sēdes ieteikumu, atklāti balsojot: ar  balsīm “Par” ( ), “Pret” – , “Atturas” – , “Nepiedalās” – , Gulbenes novada pašvaldības dome NOLEMJ:
[bookmark: _Hlk215676089]1. ATZĪT 2026.gada 17.jūnijā rīkoto Gulbenes novada pašvaldības īpašumā esošo kustamo mantu – kokmateriālus ar kopējo apjomu 53,752 m3, kas atrodas krautuvē nekustamā īpašuma Parka iela 4, Gulbenē, Gulbenes novadā, kadastra numurs 5001 005 0112, sastāvā ietilpstošajā zemes vienībā ar kadastra apzīmējumu 50010050112 (sortiments: bērza tehnoloģiskā koksne (faktiskais garums 2,5 m, sortimenta garums 2,5 m) 31,523 m3, bērza tehnoloģiskā koksne (faktiskais garums 2,7 m, sortimenta garums 2,5 m) 9,432 m3, egles gulšņi 1,660 m3, egles tehnoloģiskā koksne 0,190 m3, priedes gulšņi 1,428 m3, priedes tehnoloģiskā koksne 0,159 m3, bērza tehnoloģiskā koksne 9,360 m3), pirmo izsoli par nesekmīgu.
2. ATCELT šā lēmuma 1.punktā minētās kustamās mantas atsavināšanu.


Pamatojoties uz Administratīvā procesa likuma 76.panta otro daļu, 79.panta pirmo daļu, 188.panta pirmo un otro daļu un 189.pantu, šo lēmumu viena mēneša laikā no tā spēkā stāšanās dienas var apstrīdēt Gulbenes novada pašvaldības domē vai uzreiz pārsūdzēt Administratīvās rajona tiesas attiecīgajā tiesu namā pēc pieteicēja adreses vai nekustamā īpašuma atrašanās vietas. Administratīvais akts, saskaņā ar Administratīvā procesa likuma 70.panta pirmo daļu, stājas spēkā ar brīdi, kad tas paziņots adresātam. Veids, kādā administratīvo aktu paziņo adresātam – rakstveidā, mutvārdos vai citādi – , neietekmē tā stāšanos spēkā.

